Британска империја била је једина држава која је учествовала у свим ратовима против Наполеона. Сем тога, она је била и главни финансијер и подстрекач наставка опирања француској моћи. Наполеон је још и пре завршетка борбе са Четвртом коалицијом планирао покушај да сломи Енглеску без употребе војне силе. Војска Британске империје није могла бројати више од 220.000 војника. Француско царство могло је сакупити и до 1.500.000 људи. Међутим, Британија је била неприкосновени господар мора. Поред тога, британска влада је 16. маја 1806. године донела одлуку о подизању поморске блокаде Француске и њених савезника. Као одговор на то, Наполеон је 21. новембра 1806. године у Берлину издао декрет којим је објавио да се Британска острва налазе у стању блокаде. Забранио је свим европским државама да тргују са Енглеском под претњом конфискације све енглеске робе и енглеских бродова.